VENDIM
Nr. 94, datë 9.2.2022

PËR MIRATIMIN E RREGULLAVE TË DETAJUARA PËR TË DHËNAT PARËSORE DHE DYTËSORE, QË REGJISTROHEN NË REGJISTRIN ELEKTRONIK TË ORGANIZATAVE JOFITIMPRURËSE, PËR DHËNËSIT E INFORMACIONIT, NDËRVEPRIMIN ME BAZAT E TJERA TË TË DHËNAVE, SI DHE PËR NIVELIN E AKSESIMIT PËR SUBJEKTET E INTERESUARA

Në mbështetje të nenit 100 të Kushtetutës; të pikës 2, të nenit 5, të ligjit nr. 80/2021, “Për regjistrimin e organizatave jofitimprurëse”, dhe të nenit 4, të ligjit nr. 10325, datë 23.9.2010, “Për bazat e të dhënave shtetërore”, me propozimin e ministrit të Drejtësisë, Këshilli i Ministrave

VENDOSI:

I. DISPOZITA TË PËRGJITHSHME
1. Ky vendim ka si objekt përcaktimin e rregullave të detajuara për të dhënat parësore dhe dytësore, që regjistrohen në regjistrin elektronik të organizatave jofitimprurëse, për dhënësit e informacionit, ndërveprimin me bazat e tjera të të dhënave, si dhe për nivelin e aksesimit për subjektet e interesuara në regjistrin elektronik të organizatave jofitimprurëse.
2. Regjistri elektronik i organizatave jofitimprurëse është një bazë e të dhënave shtetërore, nëpërmjet së cilës grumbullohet informacioni i organizuar dhe i ruajtur në formë elektronike për organizatat jofitimprurëse, ku përpunimi e përditësimi i tij kryhen përmes një sistemi kompjuterik.
3. Regjistri elektronik i organizatave jofitimprurëse krijohet nga Këshilli i Lartë Gjyqësor dhe administrohet e mirëmbahet nga Gjykata e Rrethit Gjyqësor Tiranë, në përputhje me parimet, kriteret e masat tekniko-organizative të zbatueshme për garantimin dhe menaxhimin e sigurisë në përpunimin e të dhënave personale, sipas parashikimeve të legjislacionit në fuqi për mbrojtjen e të dhënave personale.
4. Në këtë projektvendim, termat e mëposhtëm kanë këto kuptime:
a) “Të dhëna”, faktet, aktet e informacionet që regjistrohen, njoftohen apo depozitohen në regjistër;
b) “Gjykata”, Gjykata e Rrethit Gjyqësor Tiranë.
II. PËRMBAJTJA, ADMINISTRIMI DHE RUAJTJA E TË DHËNAVE TË REGJISTRIT ELEKTRONIK TË ORGANIZATAVE JOFITIMPRURËSE
5. Regjistri elektronik i organizatave jofitimprurëse përmban të dhëna, që lidhen me themelimin, fushën e veprimtarisë dhe çregjistrimin e organizatave jofitimprurëse, çdo ndryshim në status dhe formën e organizimit të tyre, të dhëna që i përkasin atyre lidhur me përfaqësimin, si dhe të dhëna të tjera të parashikuara me ligj.
6. Regjistri elektronik i organizatave jofitimprurëse përmban të dhëna, si më poshtë vijon:
a) Për regjistrimin fillestar të organizatave jofitimprurëse janë të detyrueshme këto të dhëna:
i. emri;
ii. forma e organizimit;
iii. data e themelimit;
iv. të dhënat e identifikimit të themeluesve, duke dhënë në çdo rast emrin, mbiemrin, vendlindjen, datëlindjen, adresën e vendbanimit, numrin e identitetit, si dhe të dhënat elektronike të kontaktit të tyre. Në rastet kur themeluesi është person juridik, të dhënat e detyrueshme për t’u regjistruar janë emri i personit juridik, forma juridike, numri unik i identifikimit, data e themelimit dhe e regjistrimit, selia, emri i përfaqësuesit ligjor të subjektit apo personave përgjegjës për përfaqësimin e subjektit në marrëdhënie me të tretët, si dhe të dhënat elektronike të kontaktit të tyre;
v. selia;
vi. qëllimi dhe fusha e veprimtarisë;
vii. kohëzgjatja, në qoftë se është e përcaktuar;
viii. anëtarët e organeve drejtuese, duke dhënë në çdo rast emrin, mbiemrin, vendlindjen, datëlindjen e tyre, numrin e identitetit, si dhe të dhënat elektronike të kontaktit të tyre;
ix. të dhënat e identifikimit të personave përgjegjës për administrimin dhe përfaqësimin e organizatës jofitimprurëse në marrëdhënie me të tretët, duke dhënë në çdo rast emrin, mbiemrin, vendlindjen, datëlindjen, adresën e vendbanimit, numrin e identitetit, si dhe të dhënat elektronike të kontaktit të tyre, kompetencat e përfaqësimit, si dhe afatet e emërimit të tyre;
x. në rastin e fondacionit, përbërja dhe vlera pasurore e fondit themelues;
xi. specimenet e nënshkrimit (firmave) të personave, që përfaqësojnë organizatën jofitimprurëse përpara të tretëve.
b) Për regjistrimin fillestar të degëve të organizatave jofitimprurëse të huaja janë të detyrueshme këto të dhëna:
i. emri i organizatës jofitimprurëse të huaj;
ii. forma e organizimit të organizatës jofitimprurëse të huaj;
iii. data e themelimit të organizatës jofitimprurëse të huaj;
iv. selia e organizatës jofitimprurëse të huaj;
v. qëllimi dhe fusha e veprimtarisë së organizatës jofitimprurëse të huaj;
vi. kohëzgjatja e organizatës jofitimprurëse të huaj, në qoftë se është e përcaktuar;
vii. të dhënat e identifikimit të personave përgjegjës për administrimin dhe përfaqësimin e organizatës jofitimprurëse të huaj në marrëdhënie me të tretët, duke dhënë në çdo rast emrin, mbiemrin, vendlindjen, datëlindjen, adresën e vendbanimit, numrin e identitetit, si dhe të dhënat elektronike të kontaktit të tyre, kompetencat e përfaqësimit, si dhe afatet e emërimit të tyre;
viii. në rastin e fondacionit të huaj, përbërja dhe vlera pasurore e fondit themelues;
ix. numri dhe vendi i regjistrimit të organizatës jofitimprurëse të huaj;
x. vendimi i organit kompetent për hapjen e degës, dokumente dhe akte të tjera shoqëruese të detyrueshme për njoftim apo regjistrim, sipas legjislacionit në fuqi për organizatat jofitimprurëse;
xi. emri i degës, nëse është i ndryshëm nga ai i organizatës jofitimprurëse të huaj;
xii. kohëzgjatja e degës, në qoftë se kjo është e përcaktuar;
xiii. qëllimi dhe fusha e veprimtarisë së degës;
xiv. selia e degës;
xv. të dhënat e identifikimit të personave përgjegjës për administrimin dhe përfaqësimin e degës në marrëdhënie me të tretët, përfshirë dhe aktin për caktimin ose emërimin e përfaqësuesit ligjor të degës së organizatës së huaj, kompetencat e përfaqësimit e afatet e emërimit;
xvi. specimenet e nënshkrimit (firmave) të personave, që përfaqësojnë degën në marrëdhënie me të tretët.
7. Regjistri elektronik i organizatave jofitimprurëse përmban gjithashtu informacione dhe dokumente, si më poshtë vijon:
a) pasqyra financiare vjetore, të mbajtura sipas kërkesave ligjore, në rastet kur mbajtja e këtyre dokumenteve është e detyrueshme;
b) emërimi i likuidatorit, si dhe të dhënat e tij të identifikimit;
c) akte të prishjes, të mbylljes apo të shpërndarjes, akte të transformimit, të bashkimit, të ndarjes, hapjes së procedurave të administrimit, likuidimit ose riorganizimit, si dhe aktet e tjera të ndërmjetme, të parashikuara nga legjislacioni në fuqi. Për degët e organizatave jofitimprurëse të huaja regjistrohen edhe aktet e transformimit, të bashkimit, të ndarjes, të hapjes e të mbylljes së procedurave të likuidimit ose të falimentimit të organizatës jofitimprurëse të huaj;
ç) vende të tjera të ushtrimit të veprimtarisë, të ndryshme nga selia;
d) kompetenca të përfaqësimit të organeve drejtuese ose të likuidatorëve;
dh) emra, mbiemra, datëlindje dhe vlera të kontributeve pasurore të fondit themelues (nëse ka të tilla);
e) çdo regjistrim tjetër të detyrueshëm, sipas dispozitave ligjore në fuqi.
8. Regjistri elektronik i organizatave jofitimprurëse përmban edhe të dhëna shtesë (vullnetare), të cilat përfshijnë, por pa u kufizuar në to:
a) emërtimin ose shenjat e tjera dalluese të veprimtarisë (nëse është/janë i/të ndryshëm/me nga emri i regjistruar i organizatës jofitimprurëse);
b) faqen e internetit, email-in, numrin e telefonit dhe të faksit;
c) vendimet e organeve drejtuese të organizatës jofitimprurëse, si vendimet e pezullimit të veprimtarisë apo vendimet e tjera, të ndryshme nga vendimet e detyrueshme për regjistrim;
ç) të dhëna të tjera, të lidhura me veprimtarinë e organizatës jofitimprurëse.
9. Të dhënat që përmban regjistri elektronik i organizatave jofitimprurëse ndahen në të dhëna parësore dhe dytësore, si më poshtë vijon:
a) Të dhëna parësore janë:
i. të dhënat e themelimit e të fushës së veprimtarisë së organizatave jofitimprurëse;
ii. të dhënat e identifikimit, si: forma, emri, numri e vendi i regjistrimit dhe selia;
iii. të dhënat që lidhen me formën e organizimit të organizatës jofitimprurëse;
iv. të dhënat e vendimit të gjykatës për regjistrimin e organizatës jofitimprurëse;
v. në rastin e fondacionit e të qendrës, përbërja dhe vlera pasurore e fondit themelues;
vi. çdo ndryshim në status dhe formën e organizimit të organizatës jofitimprurëse;
vii. të dhënat e çregjistrimit të organizatës jofitimprurëse;
viii. të dhënat për dokumentet shoqëruese/akte dhe informacione që regjistrohen, njoftohen apo depozitohen në regjistër;
ix. të dhënat për organizatat jofitimprurëse të huaja, që ushtrojnë veprimtarinë në territorin e Republikës së Shqipërisë;
x. kompetencat e përfaqësimit dhe afatet e emërimit të personave përgjegjës për administrimin e përfaqësimin e organizatës në marrëdhënie me të tretët.
b) Të dhënat dytësore janë:
i. të dhënat referenciare të gjendjes civile, si: numri personal i identifikimit, emri, mbiemri, atësia, vendlindja, datëlindja, gjinia, bashkia, adresa;
ii. të dhënat referenciare, si: përfaqësuesi, roli i përfaqësuesit, emri i subjektit, tipi i subjektit, NUIS-i, bashkia, adresa, shteti;
[bookmark: _GoBack]iii. të dhënat referenciare nga ndërveprimi me baza të dhënash të tjera, sipas pikës 10, të këtij vendimi.
III. NDËRVEPRIMI ME BAZAT E TJERA TË TË DHËNAVE DHE NIVELI I AKSESIMIT PËR SUBJEKTET E INTERESUARA
10. Baza e të dhënave të regjistrit elektronik të organizatave jofitimprurëse ndërvepron me baza të tjera të dhënash, si më poshtë vijon:
a) të dhëna nga Regjistri Kombëtar i Gjendjes Civile, administruar nga Drejtoria e Përgjithshme e Gjendjes Civile;
b) të dhëna nga Regjistri Tregtar, i administruar nga Qendra Kombëtare e Biznesit;
c) të dhëna nga baza e të dhënave “Tatimi elektronik”, administruar nga Drejtoria e Përgjithshme e Tatimeve, dhe të dhëna nga baza e të dhënave të Drejtorisë së Përgjithshme të Taksave dhe Tarifave Vendore;
ç) të dhëna nga Regjistri Noterial Shqiptar, lidhur me organizatat jofitimprurëse të krijuara me akt testamentar;
d) të dhëna nga sistemi elektronik për menaxhimin e kontributeve, administruar nga Instituti i Sigurimeve Shoqërore.
11. Dhënës të informacionit janë:
a) gjykata;
b) subjektet themeluese të organizatave jofitimprurëse;
c) organizatat jofitimprurëse;
ç) autoritetet publike/private që kanë detyrimin në bazë të ligjeve të posaçme.
12. Subjekte të interesuara janë:
a) Drejtoria e Përgjithshme e Tatimeve;
b) prokuroria, Policia e Shtetit apo organe të tjera të hetimit;
c) çdo subjekt tjetër i përcaktuar shprehimisht me vendim të Këshillit të Ministrave;
ç) çdo person i interesuar, në përputhje me legjislacionin në fuqi për mbrojtjen e të dhënave personale.
13. Niveli i aksesit në sistemin dhe bazën e të dhënave të regjistrit elektronik është, si më poshtë vijon:
a) veprimet në regjistër kryhen nga sekretaria e regjistrit elektronik. Sekretaria e regjistrit elektronik ka të drejtë leximi, shkrimi dhe modifikimi mbi të dhënat e regjistruara në regjistër;
b) subjektet e interesuara, të përcaktuara në shkronjën “b”, të pikës 12, të këtij vendimi, kanë të drejtë leximi dhe raportimi mbi të dhënat e regjistruara në regjistrin elektronik;
c) subjektet e interesuara, të përcaktuara në shkronjat “a” dhe “c”, të pikës 12, të këtij vendimi, kanë të drejtë leximi të të dhënave të regjistrit elektronik;
ç) subjektet e interesuara, të përcaktuara në shkronjën “ç”, të pikës 12, të këtij vendimi, kanë të drejtë leximi mbi të dhënat e regjistruara në regjistrin elektronik.
IV. DISPOZITA TË FUNDIT
14. Rregulloret për organizimin e funksionimin e brendshëm të regjistrit elektronik të organizatave jofitimprurëse përcaktohen nga Gjykata e Rrethit Gjyqësor Tiranë, në përputhje me standardet, rregullat dhe procedurat e përcaktuara sipas nenit 10, të ligjit nr. 10325, datë 23.9.2010, “Për bazat e të dhënave shtetërore”.
15. Ngarkohen Ministria e Drejtësisë, Këshilli i Lartë Gjyqësor, Gjykata e Rrethit Gjyqësor Tiranë dhe organizatat jofitimprurëse për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama
